Millumoyrnabruni vísir seg oftast við fepri og pínu í oyranum; eisini kann tað renna úr oyranum. Barnið eigur at verða kannað av lækna. Barnið skal vera heima, til tað ikki hevur tørv á serligari umsorgan og røkt. Skarlaksfebur Skarlaksfepur hevur við sær hálsbruna, fepur og“ hindberjatungu”. Børn, sum hava skarlaksfepur, skulu vera heima, til tey eru frísk og ikki longur kunnu smitta onnur. Tilgerðartíðin er 1–3 samdøgur. Smittuvandi er, frá at barnið er smittað, til barnið hevur fingið pensilin í 2 fullar dagar. Skáldkoppar er ein ógvuliga smittandi barnasjúka, sum ein bert fær eina ferð í lívinum. Skáldkoppar vísa seg við, at barnið fær fepur og útbrot við bløðrum, sum seinni torna til skorpur. Tilgerðartíðin er 2–3 vikur. Smittuvandi er frá 3 døgum undan, at barnið er útbrotið, til 5 dagar eftir, at útbrotið er komið, ella til eingin nýggj bløðra er komin í 2 dagar, og til bløðrurnar eru tornaðar. Tá ið barni verður bitið At børn verða bitin av kettu, hundi ella menniskja er ikki so sjáldsamt, og vandin fyri, at bruni kemur í sárið, er stórur. Serliga eru tað bit í hondina ella djúp bit, har ein eigur at seta seg í samband við lækna beinanvegin. Onnur sár av biti skulu vaskast væl við sápu. Nær kann barnið vera á stovninum: Høvuðsreglan er, at sjúk børn ikki kunnu vera á stovni; og børn, sum hava smittandi sjúkur, kunnu ikki koma á stovn, fyrr enn smittuvandin er av. Barnið skal vera frískt og skal kunna vera við í øllum vanligum virksemi uttan at hava tørv á serligari ansing. Um starvsfólk á stovninum eru í iva um, um eitt barn smittar, kunnu tey biðja foreldrini um eina meting frá kommunulæknanum. Um læknin heldur, at barnið ikki er smittuberi, kann barnið koma á stovn, um tað annars er frískt og orkar at vera á stovni. Hetta ber eisini í sær, at barnið tolir at vera úti og m. a. blíva vátt. Um barnið verður sjúkt á stovninum: Um barnið verður sjúkt, meðan tað er á stovni, skulu starvsfólk seta seg í samband við foreldrini, so barnið verður heintað. Ússalig/ur uttan fepur: Børn kunnu verað ússalig, uttan at tey hava fepur. Vísir tað seg, at barnið er serliga knarrut ella troytt, kann barnið hava brúk fyri at vera heima, til tað følir seg væl til passar og orkar at vera við í tí virksemi, sum er á stovninum. Heilivágur á stovninum: Vanliga geva vit ikki børnunum heilivág á stovninum, uttan so at tað er lívsneyðugt, ella tá talan er um eina varandi sjúku.